Jamesona galinago

La Jamesona galinago, Gallinago jamesoni, estas eta fortika vadbirdo de la familio de Skolopedoj, kaj ordo de Ĥaradrioformaj. Ili reproduktiĝas en Andoj en Bolivio, Kolombio, Ekvadoro, Peruo kaj Venezuelo. Ŝajne ĝi estas tute sidlokema, sen pruvaro de migrado.

Ĝi estis foje konsiderata samspecia kun la Fuegia galinago, Gallinago stricklandii, kiu estas konata ankaŭ kiel Kordilera galinago. La ordinara kaj scienca nomoj de la Jamesona galinago omaĝas la skotan botanikiston William Jameson.

Aspekto
Tiu 30–32 cm longa galinago havas fortikan korpon kaj relative mallongajn krurojn por vadbirdo. Ĝiaj supraj partoj, kapo kaj kolo estas striecaj kun bildoj helbrunaj kaj sablokoloraj, kaj la orkoloraj bordoj en la plumoj formas liniojn laŭ ĝia dorso, kiuj ne estas tiel akre difinitaj kiel ĉe la plej multaj galinagaj specioj. La ventro estas blanka kun bruna strieco. La kornokolora beko estas longa, rekta kaj sufiĉe fortika. La kruroj kaj piedoj estas flavecverdaj. Ambaŭ seksoj estas similaj, kaj nematuruloj diferenciĝas nur pro la montrado de palaj bordoj sur la flugilkovriloj.

Kompare kun aliaj galinagoj kun koincida teritorio, la Galinago de Jameson estas evidente pli granda, kun peza skolopeca flugmaniero per larĝaj flugiloj al kiuj mankas blanka malantaŭa eĝo. Surgrunde, al ĝi mankas la klaraj palaj strioj de siaj pli malgrandaj parencoj. Krome, la Anda galinago kiu troveblas en la malsupraj Andoj, Gallinago andina, havas flavajn krurojn.

Kutimaro
La Jamesona galinago troviĝas en marĉaj areoj kie herbejoj kaj arbaraj interkruciĝas, je altitudoj gamaj inter 2 100 – 3 800 m (plejparte 3 000 – 3 500 m). Malmulto estas konata pri ĝia konduto, sed ili faras flugetadan memmontradon, kiu implikas flugi alte en cirkloj, sekvita de plonĝo dum kiu la virbirdo faras tambursonon, kaŭzitan de vibradoj fare de siaj modifitaj eksteraj vostoplumoj.

La galinago de Jameson manĝas puŝante sian longan bekon profunde en la koton serĉante insektojn kaj vermojn. Ĝia kripta plumaro havigas efikan kamufladon kiam la birdo restas senmove inter marĉa vegetaĵaro.

Statuso
La Jamesona galinago havas grandan teritorion, kun laŭtaksa amplekso de 260 000 km², sed la populaciogrando estas nekonata. Ĝi verŝajne ne estas malofta, sed estas bone kaŝita per sia kripta plumaro kaj vivejo, kaj malfacile timigebla. Ĝi vidiĝas kutime nur dum sia memontra flugetado.

Referencoj

 Shorebirds de Hayman, Marchant kaj Prater ISBN 978-0-395-60237-9
 BirdLife International

Kategorio:Galinagoj
Kategorio:Neotropisa faŭno
Kategorio:Birdoj de Sudameriko